Diari Oficial de la Generalitat Valenciana


Sumari del DOGV 3473, del 14-04-1999 (1999/3198)

ORDRE de 4 de març de 1999, de la Conselleria de Cultura, Educació i Ciència, per la qual es convoca concurs públic per a la concessió d'ajudes per a millorar instal·lacions d'arxius, biblioteques i agències de lectura municipals i biblioteques d'institucions privades no lucratives de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3473

Data del DOGV
:   14-04-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/3198


Data del document
:   04-03-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * biblioteca
    * suport econòmic
    * administració local
    * arxiu
    * societat sense fins de lucre
    * biblioteca pública

ORDRE de 4 de març de 1999, de la Conselleria de Cultura, Educació i Ciència, per la qual es convoca concurs públic per a la concessió d'ajudes per a millorar instal·lacions d'arxius, biblioteques i agències de lectura municipals i biblioteques d'institucions privades no lucratives de la Comunitat Valenciana. [1999/M3198]
  
La Conselleria de Cultura, Educació i Ciència té, entre els seus objectius la conservació del patrimoni bibliogràfic i documental, així com el foment de la lectura mitjançant la millora dels servicis bibliotecaris. Per aconseguir-ho té el propòsit de subvencionar els ajuntaments que milloren les instal·lacions dels arxius i dels centres de lectura pública, i també les institucions privades no lucratives que conserven fons integrants del patrimoni bibliogràfic valencià i desitgen millorar les seues instal·lacions bibliotecàries.
  
En conseqüència, i fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Convocar concurs públic per a la concessió dels següents tipus d'ajudes: a) millora d'instal·lacions d'arxius municipals; b) millora d'instal·lacions de biblioteques i agències de lectura municipals; c) millora d'instal·lacions de biblioteques d'institucions privades no lucratives que conserven fons integrants del patrimoni bibliogràfic valencià.
  
Segon
  
L'import d'estes ajudes s'abonarà a càrrec de les aplicacions pressupostàries 70.69.249.57.868.51 i 30.76.081.62.242.00, dins les següents línies: 701/000/99, anomenada «Ajudes per a instal·lacions d'arxius municipals», amb un total de 00.959.590 de pessetes; i 702/000/99, anomenada «Ajudes per a instal·laciones de biblioteques públiques i privades», amb un total de 23.312.010 pessetes. Esta segona línia es repartix entre els 18.621.762 pessetes per a la millora d'instal·lacions de biblioteques i agències de lectura municipals i els 88.040.694 de pessetes per a la millora de les instal·lacions de biblioteques d'institucions privades. Les dos línies suposen un import total de 76.203.731 pessetes. La distribució de les ajudes es farà d'acord amb el global corresponent a cada línia.
  
Disposicions finals
  
Primera
  
Es delega en la directora general de Promoció Cultural, Museus i Belles Arts la facultat de resoldre la concessió d'estes subvencions i se l'autoritza perquè, en l'àmbit de les seues competències, adopte les mesures escaients per a l'aplicació i el desenrotllament d'aquesta ordre.
  
Segona
  
Aquesta ordre entrarà en vigor el mateix dia que es publique en el Diari Oficial de la Generalitat Valenciana.
  
Tercera
  
Contra el present acte, que posa fi a la via administrativa, l'interessat podrà interposar recurs contenciós administratiu, a elecció seua, davant el jutjat contenciós administratiu en la circumscripció del qual tinga el domicili el recurrent o es trobe la seu de l'òrgan autor d'este acte. El recurs es podrà interposar en el termini de dos mesos o 10 dies, si s'opta per seguir el procediment per a la protecció dels drets fonamentals de la persona, comptats tots dos des de l'endemà del dia de la publicació. Tot això de conformitat amb els articles 8, 14, 46 i 115 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 4 de març de 1999
  
El conseller de Cultura, Educació i Ciència,
  
MANUEL TARANCÓN FANDOS
  
ANNEX I
  
Bases
  
Primera
  
La present convocatòria té dos objectius: a) en primer lloc la concessió d'ajudes que contribuisquen al finançament de les despeses derivades del mobiliari, equipament tècnic per a la conservació correcta i utilització dels fons bibliogràfics i documentals existents en les biblioteques, agències de lectura i arxius municipals de la Comunitat Valenciana, b) i en segon lloc el finançament, total o parcial, de les inversions que es realitzen en les biblioteques d'institucions privades no lucratives per a mobiliari i tot tipus d'instal·lacions necessàries per a la correcta conservació dels fons bibliogràfics que conserven.
  
Segona
  
1. Podran sol·licitar estes ajudes els ajuntaments i institucions privades no lucratives de la Comunitat Valenciana que acomplisquen els següents objectius:
  
a) Les ajudes per a la millora d'instal·lacions d'arxius les podran sol·licitar tots els ajuntaments que realitzen inversions en els arxius i en la conservació del patrimoni documental.
  
b) Les ajudes per a la millora d'instal·lacions de biblioteques i agències de lectura municipals les podran sol·licitar tot els ajuntaments que hagen subscrit el conveni aprovat pel Consell de la Generalitat Valenciana de 3 de juny i 9 de desembre de 1997 i que realitzen inversions en les seus biblioteques o agències de lectura.
  
c) Les ajudes per a la millora d'instal·lacions de biblioteques d'institucions privades no lucratives les podran sol·licitar les intitucions corresponents que conserven fons integrants del patrimoni bibliogràfic valencià i que realitzen inversions en les seues biblioteques.
  
2. Hom podrà finançar a càrrec d'estes ajudes l'adquisició de mobiliari i equipament tècnic d'ús exclusiu en instal·lacions d'arxius i biblioteques.
  
3. Restaran exclosos d'esta convocatòria tots els ajuntaments i les institucions privades no lucratives que no hagen justificat en el termini previst la subvenció concedida en 1998.
  
Tercera
  
El tipus de mobiliari i equipament tècnic que es podrà finançar amb estes ajudes és el següent:
  
a) En el cas d'arxius municipals es podrà finançar l'adquisició de mobiliari d'ús exclusiu per a l'arxiu, que haurà de consistir en prestatges metàl·lics sense portes i armaris compactes mòbils sobre carrils. Qualsevol altre tipus de mobiliari i equipament tècnic que es vulga adquirir o fer haurà de ser justificat com cal. Resta totalment exclòs d'esta convocatòria el mobiliari d'oficina.
  
b) Per a les biblioteques i agències de lectura municipals es podrà finançar l'adquisició de mobiliari i altre equipament tècnic, inclòs l'informàtic (exclosos els programes informàtics o sowfvare), d'ús exclusiu en els corresponents centres de lectura.
  
c) Les institucions privades no lucratives que conserven fons integrants del Patrimoni Bibliogràfic Valencià podran realitzar inversions en la compra i millora del mobiliari i instal·lacions tècniques d'us exclusiu en biblioteques.
  
Quarta
  
1. En el cas d'arxius, biblioteques i agències de lectura municipals l'aportació de la Conselleria de Cultura, Educació i Ciència serà com a màxim del 50% del cost de la inversió que es realitze en 1999. Els ajuntaments hauran d'aportar a càrrec del seu pressupost la part no finançada per la Generalitat Valenciana.
  
2) En el cas de les ajudes a institucions privades no lucratives es podrà finançar totalment o parcialment la inversió que es realitze en 1999.
  
Quinta
  
1. El termini de presentació de sol·licituds serà d'un mes, comptador a partir de la data de la publicació d'esta convocatòria en el Diari Oficial de la Generalitat Valenciana. El termini de presentació es comptarà de data a data. Si el termini finalitza en dies que siguen inhàbils, així com en dissabtes i els dies 24 i 31 de desembre o qualsevol altre que reglamentàriament es declare com a tal, s'entendran prorrogats fins el primer dia hàbil següent.
  
2. La documentació es presentarà al Registre General de la Conselleria de Cultura, Educació i Ciència; en les direccions territorials d'Educació i Cultura; o per qualsevol dels mitjans establits en l'article 38.4 de la Llei 30/1992, de 26 de novembre, de Regim Jurídic de les Administracions Públiques i del Procediment Administratiu Comú.
  
Sexta
  
Les sol·licituds, els models de les quals figuren com annexos a la present ordre, es dirigiran a la Conselleria de Cultura, Educació i Ciència, i aniran acompanyades dels següents documents:
  
1. En el cas dels ajuntaments
  
a) Certificat de l'acord del ple o comissió de govern de l'ajuntament en el qual s'acordà sol·licitar l'ajuda, tot ressenyant la finalitat i la quantitat total de la despesa prevista, així com el compromís d'aportar l'excés que poguera existir, en el seu cas, entre el pressupost inicial i el preu de contracte definitiu; i un certificat del secretari de la consignació de la despesa en el pressupost de 1999 de l'ajuntament.
  
b) Còpia del pressupost de la inversió acceptat per la Corporació on s'especifique tot el material detallat i el seu preu per unitats.
  
c) Entitat bancària i nombre de compte corrent on s'haurà d'ingressar la transferència, cas que siga concedida l'ajuda, així com una fotocòpia del codi d'identificació fiscal de l'ajuntament.
  
d) En el cas dels arxius s'hauran d'adjuntar els següents documents: dos fotografies on es mostre l'estat actual de l'arxiu; una breu relació de la documentació que posseix l'arxiu; metres lineals de documentació, dates extremes de les series documentals, documents solts d'interés, etc.
  
2) En el cas de les institucions privades no lucratives la sol·licitud es farà pel legal representant de la institució, d'acord amb la seua respectiva normativa, acompanyant la següent documentació.
  
a) Relació detallada de tot el material que es vol subvencionar i pressupost per unitats.
  
b) Memòria descriptiva del pla d'utilització previst per a la biblioteca de la institució.
  
c) Informe del secretari de la institució fent una descripció del contingut de la biblioteca, nombre de volums, antiguetat, temàtica, rarea, etc.
  
d) Entitat bancària i nombre de compte corrent on s'ingresarà la transferència cas que siga concedida l'ajuda, així com el codi d'identificació fiscal de la institució.
  
e) Còpia dels estatuts de l'entitat o institució degudament registrats.
  
3. Si la solicitud no reunix els requisits previstos en esta base, hom requerirà l'interessat perquè, en el termini de 10 dies, complete la documentació exigida. Cas de no fer-ho es considerarà que desistix de la seua petició i esta s'arxivarà, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Setena
  
1. En el cas de les ajudes per arxius municipals tindran prioritat en la concessió d'estes subvencions les peticions següents:
  
a) Les sol·licitades per municipis amb una instal·lació d'arxiu deficient i que mai no hagen rebut subvenció de la Generalitat Valenciana per això.
  
b) Les peticions que consistisquen en prestatges metàl·lics sense portes.
  
c) Es valorarà especialment l'antiguetat, el volum i l'interés dels fons documentals, i dels que dins d'un temps puguen ingressar, així com l'equitat entre les despeses produïdes i el benefici que en resulte.
  
2. Per a les ajudes a biblioteques i agències de lectura municipals tindran prioritat per a la concessió de subvencions les següents peticions:
  
a) Els centres de recent creació que sol·liciten ajuda per a l'adquisició de mobiliari necessari per a posar en funcionament el nou centre de lectura.
  
b) Els que amplien la superficie destinada al públic i hagen acreditat a través de les estadístiques mensuals l'ús de les instal·lacions.
  
c) Els que no hagen rebut este tipus d'ajudes en els tres darrers anys i hagen acreditat a través de les estadístiques mensuals l'ús de les seues instal·lacions.
  
d) Els que acrediten el caràcter urgent de l'adquisició de mobiliari o millora d'instal·lacions i, a més d'això, hagen acreditat per mitjá de les estadístiques mensuals l'ús de les seues instal·lacions.
  
3. En tercer lloc, tindran prioritat per a la concessió d'estes ajudes les institucions privades no lucratives que reunisquen les següents condicions:
  
a) Les que manquen de local per a la biblioteca o presente instal·lacions deficients.
  
b) Es tindrà en compte l'antiguetat, el volum i l'interés dels fons bibliogràfics que es conserven en la biblioteca, així com els que pogueren ingressar en el futur.
  
Huitena
  
1. La valoració de les sol·licituds per a arxius municipals serà realitzada per una comissió tècnica composta per:
  
Presidenta: la directora general de Promoció Cultural, Museus i Belles Arts
  
Vicepresidenta: la cap del Servei del Llibre, Arxius i Biblioteques.
  
Vocals:
  
- La directora de l'Arxiu del Regne de València.
  
- El director de l'Arxiu Central de la Generalitat Valenciana.
  
- El cap de la Secció del Llibre.
  
Secretari: el cap de la Secció d'Arxius.
  
2. La valoració de les sol·licituds en el cas de les biblioteques i agències de lectura municipals la farà el Consell de Biblioteques de la Generalitat Valenciana que, segons la Llei 10/1986, de 30 de desembre, d'Organització Bibliotecària de la Comunitat Valenciana, ha de ser escoltat en allò referent a la distribució anual del crèdit consignat en els pressupostos de la Generalitat Valenciana per a finançar la xarxa bibliotecària de la Generalitat.
  
3. La valoració de les sol·licituds per a institucions privades no lucratives serà realitzada per una comissió tèccnica composta per:
  
Presidenta: la directora general de Promoció Cultural, Museus i Belles Arts
  
Vicepresidenta: la cap del Servei del Llibre, Arxius i Biblioteques.
  
Vocals:
  
- El cap de la Secció del Llibre.
  
- El cap de la Secció d'Arxius.
  
- El cap de la Secció d'Extensió Bibliotecària.
  
Secretària: la coordinadora de Biblioteques.
  
4. Les dos comissions tècniques i el Consell de Biblioteques de la Generalitat Valenciana, atenent les sol·licituds presentades i el seu interés, elaborarà la proposta de distribució d'estes ajudes en el termini de 75 dies naturals, comptats des del dia de l'acabament del termini de presentació de sol·licituds. La proposta serà presentada a la directora general de Promoció Cultural, Museus i Belles Arts, la qual donará la corresponent resolució, que serà publicada en el Diari Oficial de la Generalitat Valenciana.
  
5. Si en el termini de tres mesos, comptadors a partir del dia que acabe el termini de presentació de sol·licituds, no s'adopta la resolució esmentada per part de l'òrgan competent, s'entendrà que totes les peticions presentades resten desestimades.
  
Novena
  
1. Les minoracions produïdes en relació amb el pressupost inicial, bé per menor pressupost del projecte definitiu o per baixes produïdes en l'adjudicació, es repartiran proporcionalment a les quantitats aportades per cada institució.
  
2. La Conselleria de Cultura, Educació i Ciència no assumirà modificacions del projecte del contracte que suposen un augment del preu d'adjudicació, ni revisió dels preus. Arribat el cas, el preu més alt serà assumit exclusivament per l'ajuntament o institució interessada.
  
Deu
  
Són obligacions del beneficiari:
  
a) Realitzar l'activitat o adoptar el comportament que justifica la concessió de la subvenció.
  
b) Acreditar davant la Conselleria de Cultura, Educació i Ciència la realització de l'activitat o l'adopció del comportament, com també el compliment dels requisits i les condicions que determinen la concessió o el gaudi de l'ajuda.
  
c) La submissió a les actuacions de control financer que corresponguen a la Intervenció General, en relació amb les subvencions i ajudes concedides.
  
d) Comunicar a la Conselleria de Cultura, Educació i ciència l'obtenció de subvencions o ajudes per a la mateixa finalitat, procedents de qualsevol administració o ens públics.
  
e) En el cas de les institucions privades no lucratives, permetre que els seus fons bibliogràfics siguen descrits en el Catàleg Col·lectiu del Patrimoni Bibliogràfic de la Comunitat Valenciana, si l'antigüitat, el volum i el seu interés ho requerix, i que es dóne a conèixer la seua existència cas de publicar-se el seu catàleg.
  
Onze
  
Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió.
  
L'import de les subvencions regulades en esta base en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de desenrotllar el beneficiari.
  
Dotze
  
Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
a) Obtenir la subvenció sense complir les condicions requerides per a això.
  
b) Incompliment de la finalitat per a la qual fou concedida la subvenció.
  
c) Incompliment de les condicions imposades als beneficiaris amb motiu de la concessió de la subvenció.
  
Igualment, en el supòsit recollit en el paràgraf segon de l'apartat anterior, quan la subvenció principal siga de la Generalitat Valenciana pertocarà el reintegrament de l'excés obtingut sobre el cost de l'activitat desenrotllada.
  
Tretze
  
Quan en l'exercici de les funcions d'inspecció o control, es deduïsquen indicis de la incorrecta obtenció, gaudiment o destinació de la subvenció o ajuda percebuda, els agents encarregats de la seua realització podran acordar la retenció de les factures, els documents equivalents o substitutius i de qualsevol altre document relatiu a les operacions en què estos indicis es manifesten.
  
Catorze
  
El pagament d'aportacions de la Generalitat Valenciana als ajuntaments es realitzarà d'acord amb allò que s'establix en la Llei de Pressupostos de la Generalitat Valenciana per a 1999. Per tal d'efectuar el pagament els ajuntaments hauran de presentar la documentació següent:
  
a) Original o fotocòpia compulsada de les factures del mobiliari i equipament tècnic expedit per l'empresa proveïdora. També es podrà justificar per mitjá de una fotocòpia compulsada del manament de pagament corresponent.
  
b) Certificat del secretari de l'ajuntament on conste que el subministrament contractat ha sigut entregat i instal·lat correctament, i s'ha destinat a l'ús previst.
  
Quinze
  
El pagament de les ajudes de la Generalitat Valenciana a les institucions privades no lucratives es realitzarà d'una sola vegada, prèvia presentació a la Conselleria de Cultura, Educació i Ciència dels següents documents:
  
a) Certificació del secretari de la institució que el subministrament contractat ha sigut entregat per l'empresa adjudicatària i s'ha destinat a l'ús previst.
  
b) Originals de les factures o justificants de la despesa realitzada expedits per la mateixa empresa.
  
c) Les certificacions que acrediten que es troba al corrent de les obligacions tributàries i fiscals, en els termes establerts en l'Ordre de la Conselleria d'Economia i Hisenda de 30 de maig de 1996 (DOGV de 21 de juny de 1996). Esta acreditació es farà a través de la presentació de les certificacions escaients expedides per les corresponents delegacions d'Hisenda i les tresoreries territorials de la Seguretat Social i es presentarà en el moment de l'atorgament de la subvenció.
  
Setze
  
Els justificants establits en les bases catorze i quinze hauran de presentar-se abans del 15 de novembre de 1999 en la Conselleria de Cultura, Educació i Ciència.
  
Disset
  
Les transferències de capital concedides per la Generalitat Valenciana a les corporacions locals i les institucions privades no lucratives es faran d'una sola vegada quan es presenten els justificants corresponents.
  
Dihuit
  
Els ajuntaments que gaudisquen d'estes ajudes, restaran obligats a mantenir l'arxiu organitzat i en bones condicions de conservació, d'acord amb la normativa i directrius que establisca la Conselleria de Cultura, Educació i Ciència, dedicant per a això el personal necessari.
  
Dinou
  
En el cas que els fons bibliogràfics d'una institució privada no lucrativa, que hagen gaudit d'estes ajudes, eixiren de la Comunitat Valenciana, pel motiu que siga, l'esmentada institució restarà obligada a tornar el capital invertit per la Conselleria de Cultura, Educació i Ciència en la millora de les instal·lacions de la biblioteca de la institució.
  
ANNEX II
  
Sol·licitud d'ajuda per a la millora de les instal·lacions d'arxius, biblioteques i agències de lectura municipals.
  
(Nom) ... alcalde president de l'Ajuntament de ..., d'acord amb el que disposa l'Ordre de ... de 1999 de la Conselleria de Cultura, Educació i Ciència
  
EXPOSE:
  
Primer
  
Que l'entitat que represente desitja acollir-se a les esmentades ajudes de ... tot aportant la següent documentació:
  
a) Certificat de l'acord de la sessió del Ple o Comissió de Govern de la corporació.
  
b) Certificat del secretari de l'ajuntament que la despesa està consignada en el pressupost de 1999.
  
c) Còpia del pressupost de la inversió on es detalle el material i el seu preu per unitats.
  
d) Entitat bancària; número de compte corrent on s'haja d'ingressar la transferència; i fotocòpia del codi d'identificació fiscal de l'ajuntament.
  
e) En el cas dels arxius: dos fotografies on es mostre l'estat actual de l'arxiu; una breu relació de la documentació que posseix: metres linials de documentació, dates extremes de les series documentals, documents solts d'interés, etc.
  
Segon
  
Que esta entitat, pel fet de participar en este concurs, accepta totes les condicions establides en les bases de la convocatòria.
  
..., ... de ... de 1999
  
(Signatura)
  
Conselleria de Cultura, Educació i Ciència. Direcció General de Promoció Cultural, Museus i Belles Arts
  
ANNEX III
  
(Nom) .... legal representant de ... d'acord amb el que disposa l'Ordre de ... de 1999 de la Conselleria de Cultura, Educació i Ciència
  
EXPOSE:
  
Primer
  
Que la institució que represente desitja acollir-se a les esmentades ajudes de ... tot aportant la següent documentació:
  
a) Sol·licitud de l'ajuda.
  
b) Còpia del pressupost de la inversió on es detalle el material i el seu preu per unitats.
  
c) Entitat bancària; número de compte corrent on s'haja d'ingressar la transferència; i fotocòpia del codi d'identificació fiscal de la institució.
  
d) Informe del secretari de la institució on es faça una breu descripció del contingut de la biblioteca, nombre de volums, antiguetat, temàtica, rarea, etc.
  
Segon
  
Que esta entitat, pel fet de participar en este concurs, accepta totes les condicions establertes en les bases de la convocatòria.
  
...., ... de ... de 1999
  
(Signatura)